CELEX: 62021CN0166
Language: el
Date: 2021-03-12 00:00:00
Title: Υπόθεση C-166/21: Προσφυγή της 12ης Μαρτίου 2021 — Ευρωπαϊκή Επιτροπή κατά Δημοκρατίας της Πολωνίας

26.4.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 148/13
            
         
      Προσφυγή της 12ης Μαρτίου 2021 — Ευρωπαϊκή Επιτροπή κατά Δημοκρατίας της Πολωνίας
      (Υπόθεση C-166/21)
      (2021/C 148/17)
      Γλώσσα διαδικασίας: η πολωνική
      
         Διάδικοι
      
      
         Προσφεύγουσα: Ευρωπαϊκή Επιτροπή (εκπρόσωποι: C. Perrin και M. Siekierzyńska)
      
         Καθής: Δημοκρατία της Πολωνίας
      
         Αιτήματα
      
      Η προσφεύγουσα ζητεί από το Δικαστήριο:
      
                  —
               
               
                  να διαπιστώσει ότι η Πολωνική Δημοκρατία, καθόσον δεν χορήγησε υποχρεωτική απαλλαγή από τον ειδικό φόρο κατανάλωσης σε εισαγωγέα αιθυλικής αλκοόλης χρησιμοποιούμενης για την παραγωγή φαρμάκων στην περίπτωση κατά την οποία αυτός δεν επιλέγει το καθεστώς αναστολής του ειδικού φόρου κατανάλωσης, παρέβη τις υποχρεώσεις που υπέχει από το άρθρο 27, παράγραφος 1, στοιχείο δ', της οδηγίας 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά (1) και από την αρχή της αναλογικότητας·
               
            
                  —
               
               
                  να καταδικάσει τη Δημοκρατία της Πολωνίας στα δικαστικά έξοδα.
               
            
         Ισχυρισμοί και κύρια επιχειρήματα
      
      Η Δημοκρατία της Πολωνίας θέσπισε εθνικές διατάξεις σύμφωνα με τις οποίες ο εισαγωγέας αιθυλικής αλκοόλης χρησιμοποιούμενης για την παραγωγή φαρμάκων δεν δικαιούται απαλλαγής από τον ειδικό φόρο κατανάλωσης εφόσον δεν επιλέξει το καθεστώς αναστολής του ειδικού φόρου κατανάλωσης.
      Κατά την Επιτροπή, τούτο συνιστά παράβαση των υποχρεώσεων που απορρέουν από το άρθρο 27, παράγραφος 1, στοιχείο δ', της οδηγίας 92/83/ΕΟΚ του Συμβουλίου, της 19ης Οκτωβρίου 1992, για την εναρμόνιση των διαρθρώσεων των ειδικών φόρων κατανάλωσης που επιβάλλονται στην αλκοόλη και τα αλκοολούχα ποτά.
      Κατά την ως άνω διάταξη της οδηγίας, σε περίπτωση χρήσης αλκοόλης για την παραγωγή φαρμάκων, τα κράτη μέλη υποχρεούνται να απαλλάσσουν την αλκοόλη αυτή από τον ειδικό φόρο κατανάλωσης σύμφωνα με τους όρους τους οποίους καθορίζουν με σκοπό την ορθή και απλή εφαρμογή των απαλλαγών αυτών και την πρόληψη φοροδιαφυγής, φοροαποφυγής ή κατάχρησης. Κατά την Επιτροπή, προκειμένου να εξασφαλιστεί η ορθή και απλή εφαρμογή των απαλλαγών και η πρόληψη φοροδιαφυγής, φοροαποφυγής ή κατάχρησης, η απαλλαγή από τον ειδικό φόρο κατανάλωσης δεν είναι αναγκαίο να εξαρτηθεί από την εφαρμογή του καθεστώτος αναστολής του ειδικού φόρου κατανάλωσης. Η προϋπόθεση αυτή είναι επίσης αντίθετη προς την αρχή της αναλογικότητας.
      
         (1)  ΕΕ 1992, L 316, σ. 21.